สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 12 ก.ค.60
13 ก.ค. 2560

ดัชนีดาวโจนส์ตลาดหุ้นนิวยอร์กปิดพุ่งขึ้นทำนิวไฮ เมื่อคืนนี้ (12 ก.ค.) ขานรับถ้อยแถลงของนางเจเน็ต เยลเลน ประธานธนาคารกลางสหรัฐ (เฟด) ซึ่งระบุว่า เฟดพร้อมที่จะชะลอการปรับขึ้นอัตราดอกเบี้ย หากอัตราเงินเฟ้อยังคงอยู่ในระดับต่ำ นอกจากนี้ ตลาดยังได้รับปัจจัยบวกจากราคาน้ำมันดิบที่พุ่งขึ้นราว 1% ซึ่งช่วยหนุนหุ้นกลุ่มพลังงานดีดตัวขึ้นด้วย
ดัชนีเฉลี่ยอุตสาหกรรมดาวโจนส์ปิดที่ 21,532.14 จุด พุ่งขึ้น 123.07 จุด หรือ +0.57% ดัชนี S&amp;P500 ปิดที่ 2,443.25 จุด เพิ่มขึ้น 17.72 จุด หรือ +0.73% ดัชนี Nasdaq ปิดที่ 6,261.17 จุด เพิ่มขึ้น 67.87 จุด หรือ +1.10%
 
ตลาดหุ้นยุโรปปิดพุ่งขึ้นแข็งแกร่ง เมื่อคืนนี้ (12 ก.ค.) หลังจากนางเจเน็ต เยลเลน ประธานธนาคารกลางสหรัฐ (เฟด) ส่งสัญญาณว่า เฟดพร้อมที่จะชะลอการปรับขึ้นอัตราดอกเบี้ย หากอัตราเงินเฟ้อยังคงอยู่ในระดับต่ำ นอกจากนี้ ตลาดยังได้แรงหนุนจากการพุ่งขึ้นของหุ้นกลุ่มพลังงาน หลังจากราคาน้ำมันดิบดีดตัวขึ้นเมื่อคืนนี้
ดัชนี Stoxx Europe 600 พุ่งขึ้น 1.5% ปิดที่ 384.90 จุด ซึ่งเป็นระดับปิดสูงสุดในรอบ 2 สัปดาห์
ดัชนี DAX ตลาดหุ้นเยอรมันปิดที่ 12,626.58 จุด พุ่งขึ้น 189.56 จุด หรือ +1.52% ดัชนี CAC-40 ตลาดหุ้นฝรั่งเศสปิดที่ 5,222.13 จุด เพิ่มขึ้น 81.53 จุด หรือ +1.59% และดัชนี FTSE 100 ตลาดหุ้นลอนดอนปิดที่ 7,416.93 จุด เพิ่มขึ้น 87.17 จุด หรือ +1.19%
 
ตลาดหุ้นลอนดอนปิดในแดนบวก เมื่อคืนนี้ (12 ก.ค.) โดยดัชนี FTSE 100 พุ่งขึ้นแข็งแกร่งที่สุดนับตั้งแต่วันที่ 24 เม.ย. ขานรับถ้อยแถลงของนางเจเน็ต เยลเลน ประธานธนาคารกลางสหรัฐ (เฟด) ที่ได้ส่งสัญญาณการปรับขึ้นอัตราดอกเบี้ยอย่างค่อยเป็นค่อยไป ในระหว่างที่เธอแถลงนโยบายการเงินรอบครึ่งปีต่อคณะกรรมาธิการบริการการเงินประจำสภาผู้แทนราษฎรสหรัฐเมื่อวานนี้
ดัชนี FTSE 100 เพิ่มขึ้น 87.17 จุด หรือ +1.19% ปิดที่ 7,416.93 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดเพิ่มขึ้น ราว 1% เมื่อคืนนี้ (12 ก.ค.) หลังจากสำนักงานสารสนเทศด้านการพลังงานของรัฐบาลสหรัฐ (EIA) เปิดเผยว่า สต็อกน้ำมันดิบของสหรัฐลดลงมากกว่าการคาดการณ์ในสัปดาห์ที่แล้ว และยังเป็นการปรับลดลงติดต่อกัน 2 สัปดาห์
สัญญาน้ำมันดิบ WTI ส่งมอบเดือนส.ค. เพิ่มขึ้น 45 เซนต์ หรือ 1% ปิดที่ 45.49 ดอลลาร์/บาร์เรล
สัญญาน้ำมันดิบเบรนท์ส่งมอบเดือนก.ย. เพิ่มขึ้น 22 เซนต์ หรือ 0.5% ปิดที่ 47.74 ดอลลาร์/บาร์เรล
 
สัญญาทองคำตลาดนิวยอร์กปิดบวก เมื่อคืนนี้ (12 ก.ค.) โดยสัญญาทองคำปิดในแดนบวกติดต่อกัน 3 วันทำการ หลังจากนางเจเน็ต เยลเลน ประธานธนาคารกลางสหรัฐ (เฟด) ส่งสัญญาณว่า เฟดจะปรับขึ้นอัตราดอกเบี้ยอย่างค่อยเป็นค่อยไป นอกจากนี้ ความวิตกกังวลเกี่ยวกับภาวะการเมืองในสหรัฐยังเป็นอีกปัจจัยที่ทำให้นักลงทุนเข้าซื้อทองคำในฐานะสินทรัพย์ที่ปลอดภัย
สัญญาทองคำตลาด COMEX (Commodity Exchange) ส่งมอบเดือนส.ค. เพิ่มขึ้น 4.4 ดอลลาร์ หรือ 0.36% ปิดที่ระดับ 1,219.10 ดอลลาร์/ออนซ์
สัญญาโลหะเงินส่งมอบเดือนก.ย. เพิ่มขึ้น 14.2 เซนต์ หรือ 0.9% ปิดที่ 15.887 ดอลลาร์/ออนซ์
สัญญาพลาตินัมส่งมอบเดือนต.ค. พุ่งขึ้น 20.30 ดอลลาร์ หรือ 2.26% ปิดที่ 919 ดอลลาร์/ออนซ์
สัญญาพัลลาเดียมส่งมอบเดือนก.ย. เพิ่มขึ้น 14.70 ดอลลาร์ หรือ 1.7% ปิดที่ 861.55 ดอลลาร์/ออนซ์
 
สกุลเงินดอลลาร์สหรัฐอ่อนค่าลง เมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (12 ก.ค.) ภายหลังจากนางเจเน็ต เยเลน ประธานธนาคารกลางสหรัฐ (เฟด) ได้ส่งสัญญาณที่จะชะลอการปรับขึ้นอัตราดอกเบี้ย หากอัตราเงินเฟ้อยังคงอยู่ในระดับต่ำ
ดอลลาร์อ่อนค่าลงเมื่อเทียบกับเยน ที่ระดับ 113.25 เยน จากระดับ 113.83 เยน แต่แข็งค่าขึ้นเมื่อเทียบกับฟรังก์สวิส ที่ระดับ 0.9652 ฟรังก์สวิส จากระดับ 0.9631 ฟรังก์สวิส
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1416 ดอลลาร์ จากระดับ 1.1475 ดอลลาร์ ในขณะที่ปอนด์แข็งค่าขึ้นแตะ 1.2890 ดอลลาร์ จากระดับ 1.2853 ดอลลาร์ และดอลลาร์ออสเตรเลียแข็งค่าขึ้น ที่ระดับ 0.7679 ดอลลาร์ จากระดับ 0.7642 ดอลลาร์